
I n f o r m á c i a


o výsledku prerokovania návrhu poslancov Národnej rady Slovenskej republiky Zuzany Mesterovej, Beáty Jurík, Zuzany Števulovej a Martina Dubéciho na prijatie uznesenia Národnej rady Slovenskej republiky o závažnej situácii v Pôdohospodárskej platobnej agentúre (tlač 1308)



Predseda Národnej rady Slovenskej republiky rozhodnutím č. 1380 z 29. apríla 2026 pridelil návrh poslancov Národnej rady Slovenskej republiky Zuzany Mesterovej, Beáty Jurík, Zuzany Števulovej a Martina Dubéciho na prijatie uznesenia Národnej rady Slovenskej republiky o závažnej situácii v Pôdohospodárskej platobnej agentúre (tlač 1308) na prerokovanie Výboru Národnej rady Slovenskej republiky pre pôdohospodárstvo a životné prostredie  a súčasne ho určil ako gestorský  výbor s tým, že podá Národnej rade Slovenskej republiky informáciu o výsledku prerokovania predloženého návrhu vo výbore a návrh na uznesenie Národnej rady Slovenskej republiky. 

Výbor Národnej rady Slovenskej republiky pre pôdohospodárstvo a životné prostredie dňa 5. mája 2026 nerokoval , nakoľko podľa § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný.   


Spravodajcom výboru je určený pán poslanec Ivan Štefunko, ktorý predkladá predmetnú informáciu a bude navrhovať ďalší postup. 

 Súčasťou  informácie je návrh uznesenia Národnej rady Slovenskej republiky.





Ivan  Š e v č í k, v. r.
predseda 
Výbor NR SR pre pôdohospodárstvo a životné prostredie



NÁRODNÁ RADA SLOVENSKEJ REPUBLIKY
IX. volebné obdobie


Číslo:


Návrh

UZNESENIE

NÁRODNEJ RADY SLOVENSKEJ REPUBLIKY

z .......... 2026

o závažnej situácii v Pôdohospodárskej Platobnej Agentúre,
· keďže Európska komisia varuje Slovenskú republiku, že Pôdohospodárska platobná agentúra (PPA) nedodržiava akreditačné kritériá pri boji proti konfliktu záujmov a podvodom, 

· keďže PPA práve skončila s vyplácaním veľkých platieb za rok 2025 a ďalšie by mali byť vyplatené už v novembri 2026, 

· keďže Európska komisia žiada pozastavenie trvalej akreditácie a ozdravný proces agentúry, v opačnom prípade hrozí úplné odobratie akreditácie a ohrozenie stoviek miliónov eur pre slovenských farmárov,


Národná rada Slovenskej republiky 

A. Vníma s hlbokým znepokojením 
situáciu v Pôdohospodárskej Platobnej Agentúre a nedodržiavanie akreditačných kritérií pri boji proti konfliktom záujmov a podvodom,

B. Vyjadruje presvedčenie

že pozastavenie akreditácie vážne ohrozí našich slovenských farmárov,


C. Vyzýva ministra pôdohospodárstva a rozvoja vidieka SR 
aby okamžite zverejnil úplný list, ktorý zaslala PPA Európska komisia, predstavil konkrétne nápravné opatrenia, vysvetlil personálne rozhodnutia v PPA, odstránil konflikty záujmov a preukázal funkčný systém kontroly.

